รัฐบาลไทย-ข่าวทำเนียบรัฐบาล-ปลัดกอบชัยฯ ลงพื้นที่ จ.ชลบุรี เยี่ยมชมโรงงานผลิตรถยนต์ไฟฟ้า รถจักรยานยนต์ไฟฟ้า (Electric Vehicle) พร้อมขับเคลื่อนการพัฒนาอุตสาหกรรมยานยนต์ไฟฟ้ารองรับการเติบโตในอนาคต
วันพฤหัสบดีที่ 13 กุมภาพันธ์ 2563
ปลัดกอบชัยฯ ลงพื้นที่ จ.ชลบุรี เยี่ยมชมโรงงานผลิตรถยนต์ไฟฟ้า รถจักรยานยนต์ไฟฟ้า (Electric Vehicle) พร้อมขับเคลื่อนการพัฒนาอุตสาหกรรมยานยนต์ไฟฟ้ารองรับการเติบโตในอนาคต
นายกอบชัย สังสิทธิสวัสดิ์ ปลัดกระทรวงอุตสาหกรรม นําคณะทํางานสนับสนุนการขับเคลื่อนในภารกิจของกระทรวงอุตสาหกรรม (MOI Dream Team) ลงพื้นที่จังหวัดชลบุรี เยี่ยมชมโรงงานผลิตรถยนต์ไฟฟ้า รถจักรยานยนต์ไฟฟ้า (Electric Vehicle) ณ นิคมอุตสาหกรรมอมตะซิตี้ จ.ชลบุรี
จ.ชลบุรี : วันนี้ (11 กุมภาพันธ์ 2563) นายกอบชัย สังสิทธิสวัสดิ์ ปลัดกระทรวงอุตสาหกรรม นําคณะทํางานสนับสนุนการขับเคลื่อนในภารกิจของกระทรวงอุตสาหกรรม (MOI Dream Team) ลงพื้นที่จังหวัดชลบุรี เยี่ยมชมโรงงานผลิตรถยนต์ไฟฟ้า รถจักรยานยนต์ไฟฟ้า (Electric Vehicle) โดยมีนางสาวสมจิณณ์ พิลึก ผู้ว่าการการนิคมอุตสาหกรรมแห่งประเทศไทย ให้การต้อนรับ ณ นิคมอุตสาหกรรมอมตะซิตี้ จังหวัดชลบุรี
ปลัดกระทรวงอุตสาหกรรม กล่าวว่า เมื่อวันที่ 7 กุมภาพันธ์ 2563 นายกรัฐมนตรีได้ลงนามแต่งตั้งคณะกรรมการนโยบายยานยนต์ไฟฟ้าแห่งชาติ โดยมีนายกรัฐมนตรีหรือรองนายกรัฐมนตรีที่ได้รับมอบหมายเป็นประธาน รัฐมนตรีว่าการกระทรวงอุตสาหกรรม รัฐมนตรีว่าการพลังงาน รัฐมนตรีว่าการคมนาคม ปลัดกระทรวงการคลัง ปลัดกระทรวงคมนาคม ปลัดกระทรวงพลังงาน เลขาธิการคณะกรรมการส่งเสริมการลงทุน เลขาธิการสภาพัฒนาการเศรษฐกิจและสังคมแห่งชาติ และผู้บริหารภาครัฐ ภาคเอกชน ผู้ทรงคุณวุฒิจากหลายสาขาที่เกี่ยวข้องเป็นกรรมการ และมีปลัดกระทรวงอุตสาหกรรม เป็นกรรมการและเลขานุการ ซึ่งคณะกรรมการชุดนี้มีหน้าที่กําหนดทิศทางและเป้าหมายรวมทั้งบูรณาการและติดตามประเมินผลการดําเนินงานขับเคลื่อนการพัฒนายานยนต์ไฟฟ้าให้เป็นไปตามแผนงานและกรอบแนวทางที่กําหนด ให้คําแนะนําและข้อเสนอแนะเพื่อให้นโยบายการพัฒนายานยนต์ไฟฟ้า เกิดผลทางปฏิบัติอย่างเป็นรูปธรรมโดยเร็ว และรายงานผลการดําเนินงานต่อคณะรัฐมนตรี คณะกรรมการชุดนี้จะร่วมกันผลักดันขับเคลื่อนยานยนต์ไฟฟ้าให้เป็นไปตามเป้าหมายในการเป็นศูนย์กลางการผลิตยานยนต์ไฟฟ้าของอาเซียน ซึ่งจะได้ทั้งในมุมเศรษฐกิจและทําให้สิ่งแวดล้อมดีขึ้น ช่วยลดปัญหาฝุ่นละอองขนาดเล็ก PM2.5
สําหรับการลงพื้นที่ จ.ชลบุรี ในวันนี้ได้เยี่ยมชมโรงงานผลิตรถยนต์ไฟฟ้า รถจักรยานยนต์ไฟฟ้า (Electric Vehicle) โดยที่แรกได้เยี่ยมชมบริษัท ต้าถุง (ประเทศไทย) จํากัด ตั้งอยู่ที่ตําบลหนองไม้แดง อําเภอเมือง จังหวัดชลบุรี ประกอบกิจการผลิตชิ้นส่วนทางด้านอิเล็กทรอนิกส์ PCBS อุปกรณ์สื่อสารและเครื่องใช้ไฟฟ้าชนิดพกพา และล่าสุดได้ผลิตรถจักรยานยนต์ไฟฟ้า รวมทั้งชิ้นส่วนอะไหล่อุปกรณ์ โดยมีนายธงชัย จินาพันธุ์ รองประธานบริษัท ให้การต้อนรับกล่าวถึงการดําเนินของบริษัท
โดยบริษัทสามารถผลิตรถจักรยานยนต์ไฟฟ้าสูงสุดได้ประมาณ 5,000 คัน/เดือน ผลิตรถจักรยานยนต์ไฟฟ้า 2 ประเภท คือ แบบกําลังขับมอเตอร์ 1,500 วัตต์ แบตเตอรี่ 72V 20 Ah ใช้งานได้ 8 -10 ชั่วโมง ความเร็วสูงสุด 60 กม./ชั่วโมง และแบบกําลังขับมอเตอร์ 2,000 วัตต์ แบตเตอรี่ 72V 20 Ah ใช้งานได้ 8-10 ชั่วโมง ความเร็วสูงสุด 70 กม./ชั่วโมง นอกจากนี้ บริษัทยังเข้าไปให้ความรู้พื้นฐานเกี่ยวกับยานยนต์ไฟฟ้า อาทิ ชิ้นส่วนยานยนต์ไฟฟ้า การประกอบชิ้นส่วน เป็นต้น ให้กับวิทยาลัยเทคนิคทั่วประเทศ
โดยบริษัทมีข้อเสนอเกี่ยวกับการส่งเสริมการผลิตการใช้จักรยานยนต์ไฟฟ้า โดยเฉพาะวัตถุดิบในประเทศที่มีราคาแพงเมื่อเทียบกับการนําเข้าและรวมภาษี การมีมาตรการส่งเสริมสนับสนุนทางการเงิน กําหนดพื้นที่สําหรับการคมนาคมขนส่งด้วยรถไฟฟ้า และได้รับการส่งเสริมการลงทุนสําหรับการผลิตเพื่อการส่งออก โดยปลัดกระทรวงอุตสาหกรรม ได้รับเสนอและมอบหมายให้คณะทํางานฯ ดําเนินการประสานหาข้อมูลเพื่อแนะนํากลุ่มผู้ประกอบการด้านคลัสเตอร์ชิ้นส่วนยานยนต์ และการตลาดที่กระทรวงอุตสาหกรรมดําเนินการอยู่ให้กับบริษัทต่อไป
เวลา 13.30 น. ได้เยี่ยมชมบริษัท เอฟโอเอ็มเอ็ม (เอเซีย) จํากัด ตั้งอยู่ที่ตําบลพานทอง อําเภอพานทอง จังหวัดชลบุรี ประกอบกิจการผลิต ประกอบ และจําหน่ายรถยนต์ไฟฟ้า (Battery Electric Vehicle) โดยมีคณะผู้บริหารระดับสูงของบริษัทให้การต้อนรับพร้อมกล่าวถึงการเริ่มต้นดําเนินการผลิตรถยนต์ FOMM นั้น เนื่องจากที่ประเทศญี่ปุ่นได้เกิดภัยพิบัติสึนามิ จึงได้คิดค้นและพัฒนานวัตกรรมและเทคโนโลยีผลิตรถยนต์ไฟฟ้าขนาดเล็กที่สามารถลอยน้ําได้ โดยบริษัทมีกําลังการผลิตรถยนต์ไฟฟ้าสูงสุด 400 คัน/เดือน นําเข้าชิ้นส่วนยานยนต์จากประเทศญี่ปุ่น จีน เกาหลี ไต้หวัน เฉลี่ย 400 - 500 ชิ้น/เดือน ผลิตได้ 5,000 คัน/ปี สามารถชาร์จไฟฟ้าจากระบบภายในบ้านเพียง 6 ชั่วโมง คิดเป็นค่าใช้จ่ายเพียง 42 บาท สามารถวิ่งได้ถึง 160 กม. ขณะนี้มียอดจําหน่าย 200 กว่าคันแล้ว จุดเด่นของรถ FOMM ใช้อะไหล่เพียง 1,600 ชิ้น โดยบริษัทฯ อยากให้กระทรวงอุตสาหกรรม สร้างโครงสร้างพื้นฐานสําหรับรถ EV ให้การสนับสนุนให้ประชาชนใช้งานรถยนต์ EV มากขึ้น
และเวลา 15.00 น. ได้เยี่ยมชมบริษัท สโคว์ มอเตอร์ จํากัด ตั้งอยู่ที่ตําบลหนองกะขะ อําเภอพานทอง จังหวัดชลบุรี ประกอบกิจการผลิตและประกอบรถจักรยานยนต์ รถสกู๊ตเตอร์ รวมทั้งชิ้นส่วนอะไหล่อุปกรณ์ โดยมีคณะผู้บริหารระดับสูงของบริษัทให้การต้อนรับ บริษัทได้ผลิตรถจักรยานยนต์ยี่ห้อ Royal Alloy Hanway และ Hyosung มีกําลังการผลิตสูงสุด 700 คัน/เดือน และคาดว่าจะดําเนินการผลิตรถจักรยานยนต์ไฟฟ้าในปี 2564 - 2565